VENDIM
Nr. 32/2015

PËR KRIJIMIN E KOMISIONIT TË POSAÇËM PARLAMENTAR PËR ZBATIMIN E PROBLEMATIKËS NË REZOLUTËN PËR MARRËVESHJEN MIDIS MAZHORANCËS QEVERISËSE DHE OPOZITËS NË KUVENDIN  E SHQIPËRISË

Në mbështetje të neneve 77, pika 1, dhe 78 të Kushtetutës, si dhe të nenit 24 të Rregullores së Kuvendit, me propozimin e një grupi deputetësh dhe Konferencës së Kryetarëve,



KUVENDI
I REPUBLIKËS SË SHQIPËRISË

VENDOSI:

I. Ngritjen e Komisionit të Posaçëm Parlamentar për zbatimin e problematikës në rezolutën për marrëveshjen midis mazhorancës qeverisëse dhe opozitës në Kuvendin e Shqipërisë.
II. Komisioni i Posaçëm ka për objekt të veprimtarisë së tij zbatimin e çështjeve të trajtuara në rezolutën e miratuar nga Kuvendi në datën 24.12.2014. 
III. Komisioni i Posaçëm përbëhet nga 7 anëtarë, nga të cilët 4 janë përfaqësues të shumicës parlamentare dhe 3 përfaqësues të pakicës parlamentare. Komisioni i Posaçëm kryesohet nga një përfaqësues i pakicës parlamentare. Përbërja e komisionit është si më poshtë:
1. Oerd Bylykbashi			Kryetar				PD
2. Taulant Balla		Zëvendëskryetar			PS
3. Armando Subashi			Anëtar				PS
4. Ulsi Manja					Anëtar				PS
5. Spartak Braho				Anëtar			LSI
6. Eduart Halimi				Anëtar				PD
[bookmark: _GoBack]7. Gent Strazimiri				Anëtar			PD.
IV. Komisioni i Posaçëm kërkon asistencë nga Bashkimi Europian dhe Komisioni Demokraci Përmes Ligjit pranë Këshillit të Europës (Komisioni i Venecias).
V. Komisioni i Posaçëm do të zhvillojë veprimtarinë e tij deri në datën 31 maj 2015. Në rast nevoje, me kërkesë të arsyetuar të komisionit, Kuvendi mund të vendosë zgjatjen e afatit të ushtrimit të veprimtarisë së komisionit. Në këtë rast, duhet të mbahet në konsideratë që projektligjet e hartuara nga Komisioni i Posaçëm t’i nënshtrohen votimit në seancë plenare jo më vonë se data 30 qershor 2015, sikundër është rënë dakord në rezolutën e Kuvendit të Shqipërisë, të datës 24.12.2014, “Për marrëveshjen politike mes mazhorancës qeverisëse dhe opozitës në Kuvendin e Republikës së Shqipërisë”.
VI. Për çështje të patrajtuara në këtë vendim, Komisioni i Posaçëm organizon dhe zhvillon veprimtarinë e tij, mbështetur në dispozitat e Rregullores së Kuvendit për funksionimin e komisioneve parlamentare.
VII. Çdo parti tjetër joparlamentare, që nuk është e përfshirë në këtë komision, ka të drejtë të bëjë propozime pranë komisionit.
VIII. Ngarkohet Sekretari i Përgjithshëm i Kuvendit për krijimin e kushteve të punës, mbështetjen financiare e logjistike të veprimtarisë së këtij Komisioni të Posaçëm, grupit të ekspertëve dhe sekretarisë teknike.
IX. Ky vendim hyn në fuqi menjëherë.

KRYETARI
Ilir Meta

Miratuar në datën 19.2.2015


